LG kompaniyasining yangi flagman qurilmasi G4 joriy yilning iyul oyi o‘rtalariga kelib O‘zbekistonda ham sotuvga chiqariladi. Bu haqda Mobinfo.uz nashri xabar tarqatdi. Manbaning yozishicha, sotuvga qurilmaning oddiy ikkita SIM-kartaga mo‘ljallangan versiyasi, orqa qismi to‘liq charm bilan qoplangan turi chiqariladi. Qurilmaning chakana narxi qancha bo‘lishi sotuvga yaqin ma’lum bo‘ladi, deydi LG kompaniyasining O‘zbekistondagi qo‘llab-quvvatlash markazi xodimi. Eslatib o‘tamiz, boshqa telefonlardan o‘zining charm qoplamasi bilan ajralib turadigan mazkur smartfon 5,5 dyuym va 2560×1440 pikselli ekran, 16 megapikselli asosiy va 8 megapikselli old kamera, 3 Gb tezkor va 32 Gb ichki xotira (+microSD), 3000 mA/s sig‘imli akkumulyatorga ega. LG G4 Android 5.1 Lollipop operatsion tizimida ishlaydi. Uning o‘lchamlari 148,9×76,1×6,3—9,8 mm, og‘irligi 155 grammga teng.